**Y Weithdrefn Cofrestrau Risg yng Nghanolfan Cydweithredol Cymru**

**Cyflwyniad**

Mae gan Ganolfan Cydweithredol Cymru broses sy’n rhoi golwg systematig o’r risgiau y mae’n eu hwynebu wrth gyflawni gweithgareddau. Fel rhan o’r broses hon, mae’r Ganolfan yn sefydlu cofrestr risg gorfforaethol yn ogystal â chofrestrau risg ar gyfer rhaglenni, prosiectau a swyddogaethau i nodi’r risgiau y mae’r sefydliad yn eu hwynebu, eu graddio o ran tebygolrwydd o ddigwydd a difrifoldeb eu heffaith a llunio cynlluniau ar gyfer rheoli pob risg.

Diben cael cofrestr risg yw sicrhau bod lefelau risg ac ansicrwydd yn cael eu rheoli’n briodol fel y gall y sefydliad gyflawni ei amcanion.

**Diben**

Mae’r weithdrefn hon yn amlinellu’r broses ar gyfer sefydlu, cynnal ac adolygu Cofrestrau Risg Canolfan Cydweithredol Cymru.

**Diffiniadau**

At ddibenion y Weithdrefn hon:

**Risg**: y siawns y bydd rhywbeth yn digwydd a fydd yn effeithio ar amcanion y Ganolfan. Caiff ei fesur o ran effaith a thebygolrwydd.

**Asesu Risg**: y broses a gaiff ei defnyddio i bennu blaenoriaethau rheoli risg drwy werthuso a chymharu’r lefel neu’r risg yn erbyn lefelau risg derbyniol a benderfynwyd o flaen llaw.

**Rheoli Risg**: defnyddio system reoli (Polisïau, Gweithdrefnau a Chanllawiau) yn systematig i gyflawni’r dasg o nodi, dadansoddi, trin a monitro risg.

**Cofrestr Risg**: cofrestr sy’n cofnodi manylion pob risg a nodir ar gyfer sefydliad neu raglen, a gradd y risg o ran ei debygolrwydd o ddigwydd a difrifoldeb yr effaith ar y sefydliad, a chynlluniau cychwynnol ar gyfer rheoli pob risg lefel uchel a chanlyniadau dilynol.

**Effaith** (a elwir hefyd yn ganlyniad): canlyniad digwyddiad o ran colled, niwed, anfantais neu gynnydd.

**Tebygolrwydd**: disgrifiad ansoddol o’r tebygolrwydd neu amlder.

**Rheolaeth**: y rhan honno o reoli risg sy’n ymwneud â gweithredu gweithrediadau i waredu neu leihau risgiau anffafriol.

**Cyfrifoldebau**

Mae’r Bwrdd Rheoli’n goruchwylio rheolaeth risg yng Nghanolfan Cydweithredol Cymru. Fe’i cefnogir yn y rôl hon gan y Pwyllgor Archwilio a Risg sy’n craffu ac yn cynghori’r Bwrdd ynghylch materion sy’n ymwneud â rheoli risg.

Mae’n ofynnol i’r Prif Swyddog Gweithredol sicrhau bod cofrestr risg gorfforaethol yn ogystal â chofrestrau risg ar gyfer rhaglenni, prosiectau a swyddogaethau yn cael eu sefydlu, eu gweithredu a’u cynnal.

Mae’n ofynnol i Gyfarwyddwyr ddatblygu cofrestrau risg ar gyfer y swyddogaethau y maent yn eu rheoli, e.e. AD, TG a chyllid.

Mae’n ofynnol i Gyfarwyddwyr Rhaglenni ddatblygu cofrestrau risg ar gyfer y rhaglenni y maent yn eu harwain.

Mae’n ofynnol i Reolwyr ddatblygu cofrestrau risg ar gyfer y prosiectau y maent yn eu harwain.

**Sefydlu Cofrestrau Risg**

Bydd gan y Ganolfan gofrestr risg gorfforaethol yn ogystal â chofrestrau risg ar gyfer rhaglenni, prosiectau a swyddogaethau.

Bydd cofrestrau risg yn cael eu datblygu gan ddefnyddio templed risg safonol y Ganolfan. Mae’r fethodoleg yn cynnwys:

* Dyddiad nodi’r risg
* Disgrifiad o’r risg a’r effaith wedi’i diffinio’n glir
* Sgoriau tebygolrwydd ac effaith
* Sgôr a dosbarth y risg
* Mesurau rheoli
* Sgôr targed a dyddiad targed ar gyfer risg
* Perchennog risg
* Dibyniaethau

Mae’r gofrestr risg yn asesu tebygolrwydd ac effaith pob risg.

Bydd copi o’r gofrestr risg gorfforaethol yn cael ei dosbarthu i’r Bwrdd, yr Uwch Dîm Rheoli (UDRh) a’r rheolwyr. Bydd cofrestrau rhaglenni’n cael ei rhannu gyda’r UDRh a’r rheolwyr. Bydd cofrestrau risg prosiectau a swyddogaethau’n cael ei rhannu gyda rheolwyr a chyfarwyddwyr rhaglenni perthnasol.

Dylid cofnodi mewn llyfr log materion y materion hynny nad ydynt yn cael eu hystyried yn risg ond y mae angen eu hystyried a’u cadw dan sylw.

**Cynnal Cofrestrau Risg**

Bydd y gofrestr risg gorfforaethol yn cael ei hadolygu gan yr UDRh yn fisol a bydd yn mynd at y Bwrdd Rheoli i’w hadolygu ym mhob cyfarfod.

Bydd pob cofrestr risg rhaglen yn cael ei hadolygu gan y Cyfarwyddwr Rhaglen a rheolwyr perthnasol yn fisol. Wedyn, bydd cofrestrau risg rhaglenni’n cael eu hadolygu gan yr UDRh bob chwe mis, a gan unrhyw Fwrdd Rheoli Rhaglen perthnasol, megis Bwrdd Rheoli Cymunedau 2.0. Bydd y Bwrdd yn adolygu risgiau rhaglenni ym mhob cyfarfod fel rhan o’r adroddiad cynnydd.

Dylai cofrestrau risg prosiectau a swyddogaethau gael eu hadolygu mewn cyfarfodydd tîm yn fisol a dylent fod yn rhan o’r agenda mewn cyfarfodydd gyda rheolwyr.

Bydd y Pwyllgor Archwilio a Risg yn adolygu cynnwys holl gofrestrau risg Canolfan Cydweithredol Cymru, yn ogystal â’r prosesau cysylltiedig ar gyfer rheoli risg, mor aml ag y mae’n dymuno ond o leiaf unwaith y flwyddyn.

Mae’n ofynnol i aelodau’r UDRh a rheolwyr sicrhau eu bod yn adrodd ar unrhyw risgiau newydd neu newidiadau i risgiau sy’n bodoli eisoes cyn gynted ag y maent yn ymwybodol ohonynt i’w cynnwys yn y gofrestr risg berthnasol. Dylai risgiau corfforaethol gael eu hadrodd i’r Prif Weithredwr, dylai risgiau rhaglenni gael eu hadrodd i’r Cyfarwyddwr Rhaglen perthnasol a dylai risgiau prosiectau neu swyddogaethau gael eu hadrodd i’r Cyfarwyddwr neu Reolwr perthnasol.

Bydd unrhyw risg sy’n cael ei ystyried yn risg uchel iawn (neu risg coch) mewn cofrestr risg raglen, prosiect neu swyddogaeth yn cael ei ddwysáu fel mater o drefn ar gyfer ei gynnwys yn y gofrestr risg gorfforaethol. Bydd risg o’r fath yn parhau i fod ar y gofrestr risg gorfforaethol hyd nes y bernir ei fod wedi gostwng i statws risg uchel, pryd y bydd yn dychwelyd i’r gofrestr risg rhaglen/prosiect/swyddogaeth berthnasol.